Z.Oruc. Hörmətli cənab Sədr, hörmətli həmkarlar! Cənab Sədr, Sizin o mövqeyiniz hər bir parlament üzvü və Azərbaycan vətəndaşı tərəfindən müdafiə olunur ki, Avropa Şurasının Türkiyə əleyhinə məlum qərarı qardaş ölkənin xarici və daxili siyasətini nəzarət altına almaq niyyəti ilə edilir, hakimiyyətə təzyiq göstərmək naminə həyata keçirilir. O cümlədən Türkiyənin müstəqil regional və beynəlxalq siyasətini əngəlləmək, ona zərbə vurmaq məramı ilə reallaşdırılır. Avropa Şurası bu halda özünü bəlli siyasi mərkəzlərin əlində alət kimi aparır və konkret olaraq özünün bəlli məşvərətçi sifəti ilə, statusu ilə fəaliyyətindən çıxıb, az qala məhkəmə təsisatına çevrilir. Biz Sovetlər Birliyi idarəçiliyinin, o direktivlərin nə olduğunu xatırlayırıq.